b'\n_START_ARTICLE_\nBiskupska rezidencija u Vukodolu\n_START_PARAGRAPH_\nBiskupska rezidencija u Vukodolu, Mostar.\n_START_SECTION_\nSmje\xc5\xa1taj\n_START_PARAGRAPH_\nSmje\xc5\xa1tena je u jugozapadnom dijelu Mostara, do rimokatoli\xc4\x8dkog groblja Masline.\n_START_SECTION_\nPovijest\n_START_PARAGRAPH_\nGradnja je po\xc4\x8dela 7. travnja 1847. godine. Idejni tvorac je biskup fra Rafo Bari\xc5\xa1i\xc4\x87, a voditelj radova je fra Petar Bakula. Izgra\xc4\x91ena je 1847. godine. Bila je sjedi\xc5\xa1te nove franjeva\xc4\x8dke provincije (Hercegova\xc4\x8dka franjeva\xc4\x8dka provincija Uznesenja BDM) i sjedi\xc5\xa1te mostarskog biskupa. Smje\xc5\xa1tanjem biskupova sjedi\xc5\xa1ta u Mostar i sredi\xc5\xa1te Hercegova\xc4\x8dke franjeva\xc4\x8dke provincije, Mostar je postao vode\xc4\x87i grad za hercegova\xc4\x8dke Hrvate i katolike. Simbolom je za\xc4\x8detka svih budu\xc4\x87ih aktivnosti Crkve, a osobito franjevaca na ovim podru\xc4\x8djima.Zaslugom fra Rafe i fra Petra rezidencija je 1852. postala jezgra kulturno-prosvjetne djelatnosti Hrvata katolika u Mostaru. U biskupiji je po\xc4\x8dela raditi prva pu\xc4\x8dka \xc5\xa1kola pa i prva Tiskara Katoli\xc4\x8dkog poslanstva u Hercegovini (1872.). Rezidencija je bila mjestom razvijanja glazbene kulture i prvi glasovir u BiH zasvirao je ovdje. Kompleks Biskupije slu\xc5\xbeio je prvotnoj svrsi do 1909. godine. Te je godine fra Pa\xc5\xa1kal Buconji\xc4\x87 preselio iz Vukodola u novu zgradu na Glavici u kojoj je danas nalazi sjedi\xc5\xa1te Mostarsko-duvanjske i Trebinjsko-mrkanske biskupije. 1959. je godine nacionaliziran kompleks stare biskupske rezidencije. Povjerili su ga onda\xc5\xa1njem poduze\xc4\x87u za gazdovanje koje je unutar objekta formiralo vi\xc5\xa1e stanova. Poslije 1980-ih objekti u kompleksu bili su napu\xc5\xa1teni i prepu\xc5\xa1teni zubu vremena. Travnja 1992. velikosrpski je agresor granatiranjem o\xc5\xa1tetio. Cjelina je bila napu\xc5\xa1tena pa jo\xc5\xa1 i uzurpirana bespravnom gradnjom. Zgrada je bila u vrlo lo\xc5\xa1em stanju i prijetilo je uru\xc5\xa1avanje. Zavod za za\xc5\xa1titu spomenika u sastavu Federalnog ministarstva kulture i \xc5\xa1porta intervenirao je i sprije\xc4\x8dio kolabiranje, ali je jo\xc5\xa1 uvijek preostala me\xc4\x91ukatna konstrukcija objekta bila u vrlo lo\xc5\xa1em stanju, jer je cjelina izlo\xc5\xbeena atmosferskim utjecajima i svako daljnje du\xc5\xbee izlaganje atmosferilijama moglo je dovesti do uru\xc5\xa1avanja objekta. Pored tog, kompleks je dostupan i otvoren pa je bio mjestom odlaganja otpada._NEWLINE_O\xc5\xbeujka 2010. na sjednici Povjerenstva za o\xc4\x8duvanje nacionalnih spomenika progla\xc5\xa1ena je nacionalnim spomenikom. _NEWLINE_2010. godine pristupilo se rekonstrukciji zgrade. U prvoj fazi je rekonstrukcija krovi\xc5\xa1ta sa stropnom tavanicama. Vrijednost ugovora obnove je 131 252 KM, a ta sredstva osigurali su Grad Mostar i Vlada Federacije BiH putem resornog ministarstva. Usprkos statusu za\xc5\xa1ti\xc4\x87enosti i dr\xc5\xbeavno organiziranoj rekonstrukciji, gra\xc4\x91evinska cjelina u Vukovodolu jo\xc5\xa1 nije vra\xc4\x87ena Biskupiji.\n_START_SECTION_\nOsobine\n_START_PARAGRAPH_\nKompleks biskupove rezidencije bio je opasan jakim, visokim, kamenim zidom. Biskupska pala\xc4\x8da - rezidencija je sredi\xc5\xa1nji i najzna\xc4\x8dajniji objekt kompleksa.'